ལར་བཤད་ན།བཙན་པོའི་རྒྱལ་རབས་ཀྱི་རིག་གནས་ནང་དུ།སྐབས་དེའི་བཙན་པོའི་རྒྱལ་ཁབ་ཀྱི་ཕྱོགས་བཞི་ན་ཡོད་པའི་རྒྱ་གར་དང་།བལ་པོ།ཐོ་གར།དྲི་ཟའི་ཡུལ།ཨུ་རྒྱན།ཏ་ཟིགལི་ཡུལ།བྷར་མ།བྷང་གཱ་ལ།རྒྱ་ནགཧོར་སོགས་ཀྱི་རིག་གནས་གོམས་སྲོལ་སོགས་ནང་འདྲེན་བྱས་ཡོད་པས།རྒྱལ་ཁབ་དེ་དག་གི་རིག་གནས་ཀྱི་ཤུགས་རྐྱེན་ཡང་མི་དམན་པ་ཞིག་ཐེབས་ཡོད་པ་མངོན་གསལ་རེད།དེ་འདྲ་ཡིན་ཕྱིར།བཙན་པོའི་རྒྱལ་རབས་སྐབས་ཀྱི་སྒྱུ་རྩལ་རི་མོ་ལའང་གོང་དུ་བཤད་པའི་རྒྱལ་ཁབ་དེ་དག་གི་སྒྱུ་རྩལ་དང་།རིག་གནས་ཀྱི་ཤུགས་རྐྱེན་ཐེབས་ཡོད་པའང་བཤད་མ་དགོས་པ་ཞིག་རེད།མདོར་ན།བཙན་པོའི་རྒྱལ་རབས་ཀྱི་རི་མོ་ནི་སྐབས་དེའི་བོད་བཙན་པོའི་སྤྱི་ཚོགས་ལ་ཐད་ཀར་འབྲེལ་བ་ཡོད་པས།ནང་དོན་ཟབ་ལ་ལོ་རྒྱུས་ཀྱི་དོན་སྙིང་ཡང་ཤིན་ཏུ་ཆེ་བར་མ་ཟད།དུས་སྐབས་དེར་མཚོན་ན་བོད་བཙན་པོའི་དམག་ཆས་དང་འབྲེལ་བའི་རིག་གནས་ནི་འཛམ་གླིང་གི་ཨང་དང་པོ་ཡིན་ཞེས་ཏ་ཟིག་གི་ལོ་རྒྱུས་དང་།ཐང་རྒྱལ་རབས་ཀྱི་ལོ་རྒྱུས་ཡིག་ཚང་སོགས་སུ་གསལ་བོར་བཀོད་ཡོད་པས།ངས་འདི་ནས་རིགས་ཞེན་གྱིས་འུར་བསྟོད་བྱས་པ་དེ་འདྲ་གང་ཡང་མིན།གཙོ་བོ་སྐབས་དེའི་བོད་པ་ཚོའི་ཤེས་འཇོན་དང་སྙིང་སྟོབས་ནི་དེང་སང་ནང་བཞིན་འདི་འདྲའི་ནུས་མེད་གཉོམ་ཆུང་ཞིག་གཏན་ནས་ཡིན་མི་འདུག་གོ་སྙམ།གོང་འཁོད་ཀྱི་ནང་དོན་རྣམས་ནི་གཙོ་བོ་བཙན་པོའི་རྒྱལ་རབས་སྐབས་ཀྱི་རི་མོ་དང་སིལ་བུར་ཐོར་བའི་དུས་སྐབས་ཀྱི་རི་མོའི་སྐོར་ཡིན།དེ་ནས་ས་སྐྱའི་སྐབས་དང་།ཕག་གྲུའི་སྐབས།རིན་སྤུངས་ཀྱི་སྐབས།གཙང་རྒྱལ་གྱི་སྐབས།དགའ་ལྡན་ཕོ་བྲང་གི་སྐབས་དང་།དེང་རབས་ཀྱི་སྐབས་རྣམས་ཕྱིས་སུ་བཤད་རྩིས་བྱའོ།།།།